text: Esbjerg Havn forbereder sig
  29 november 2015 kl. 15.45
  Mellem klokken 19 og 20 søndag aften forventes stormen Gorm at gå i land ved Blåvandshuk og Esbjerg.
  Allerede lørdag aften blev havnevirksomhederne i Esbjerg varslet via sms. Derfor har havnearbejdere i dag brugt dagen på at fjerne løse genstande fra molen, og gods er blevet kørt længere op i baglandet.
  På havnen er affaldscontainere blevet tømt og surret fast, så de ikke blæser rundt i den kraftige vind søndag aften. Ligeledes er bjælker og løse genstande fjernet.
  Der er varslet forhøjet vandstand mellem 3,2 og 3,6 meter ved Esbjerg og Fanø i morgen ved 4-tiden. Til alt held rammer stormen ved lavvande, men vandstanden forventes stadig at nå over kajkanten.
  Det har også fået havnens skippere til at sikre deres skibe med ekstra fortøjning, så de ikke driver frit rundt.
  
  
  